

**Ανοικτά Ακαδημαϊκά Μαθήματα**

**Τεχνολογικό Εκπαιδευτικό Ίδρυμα Αθήνας**

Αισθητική προσώπου Ι (Θ)

**Ενότητα 3: Βασικά καλλυντικά προϊόντα**

Βασιλική Κεφαλά

Τμήμα Αισθητικής και Κοσμητολογίας

Χειμερινό Εξάμηνο (2014 – 2015)

|  |  |
| --- | --- |
| Το περιεχόμενο του μαθήματος διατίθεται με άδεια Creative Commons εκτός και αν αναφέρεται διαφορετικά | Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους. |

Περιεχόμενα

[4. ΒΑΣΙΚΑ ΚΑΛΛΥΝΤΙΚΑ ΠΡΟΪΟΝΤΑ 3](#_Toc410378784)

[4.1 ΚΑΛΛΥΝΤΙΚΑ ΠΡΟΪΟΝΤΑ ΓΙΑ ΤΟΝ ΚΑΘΑΡΙΣΜΟ – ΠΕΡΙΠΟΙΗΣΗ – ΠΡΟΣΤΑΣΙΑ ΤΟΥ ΔΕΡΜΑΤΟΣ 3](#_Toc410378785)

[4.1.1 Καλλυντικά καθαρισμού 3](#_Toc410378786)

[4.1.1.1 Κρέμες καθαρισμού (cleansing creams) 3](#_Toc410378787)

[4.1.1.2 Τονωτικά και στυπτικά καλλυντικά του δέρματος 6](#_Toc410378788)

[4.1.1.3 Κρέμες νύκτας και κρέμες για μάλαξη (Night and massage creams). 8](#_Toc410378789)

[4.1.1.4 Κρέμες ημέρας (Day creams). 9](#_Toc410378790)

# ΒΑΣΙΚΑ ΚΑΛΛΥΝΤΙΚΑ ΠΡΟΪΟΝΤΑ

## ΚΑΛΛΥΝΤΙΚΑ ΠΡΟΪΟΝΤΑ ΓΙΑ ΤΟΝ ΚΑΘΑΡΙΣΜΟ – ΠΕΡΙΠΟΙΗΣΗ – ΠΡΟΣΤΑΣΙΑ ΤΟΥ ΔΕΡΜΑΤΟΣ

### Καλλυντικά καθαρισμού

#### Κρέμες καθαρισμού (cleansing creams)

Για να παραμείνει η επιδερμίδα υγιής και με καλή εμφάνιση, πρέπει να καθαρίζεται συχνά για να απομακρύνεται ο ρύπος, το σμήγμα, οι άλλες εκκρίσεις, τα νεκρά κερατινοποιημένα κύτταρα και τα υπολείμματα του μακιγιάζ. Το νερό είναι αποτελεσματικό έναντι ορισμένων τύπων ρύπων (υδατοδιαλυτές ουσίες), αλλά είναι αναποτελεσματικό για τον καθαρισμό λιποδιαλυτών ρυπαρών ουσιών όπως είναι το σμήγμα. Οι σάπωνες αυξάνουν πολύ τις καθαριστικές ιδιότητες του νερού, αλλά έχουν το μειονέκτημα ότι απομακρύνουν από την επιδερμίδα το απαραίτητο γι’ αυτή σμήγμα, με αποτέλεσμα να προκαλούν αίσθημα ξηρότητας και τραχύτητας σ’ αυτή και να προκαλούν αφυδάτωση. Αντίθετα οι κρέμες και οι λοσιόν, σε συνδυασμό με το νερό και λόγω της διαλυτικής τους δράσης στις λιπαρές ουσίες έχουν σαν αποτέλεσμα τον επιτυχή καθαρισμό του δέρματος του προσώπου. Επιπλέον όταν παρασκευάζονται σωστά, καθαρίζουν αφήνοντας την απαιτούμενη ποσότητα λίπους στο δέρμα.

* **Τρόπος χρήσεως προϊόντων καθαρισμού**

Το προϊόν καθαρισμού πρέπει να απλώνεται με τις άκρες των δακτύλων με ανοδικές και κυκλικές κινήσεις σύμφωνα με την μυολογία της περιοχής. Σκοπός αυτών των κινήσεων είναι να απαιωρηθούν οι κόνεις, να διαλυτοποιηθούν και να γαλακτωματοποιηθούν οι διάφοροι ρύποι χωρίς να προκληθούν μυϊκές κακώσεις. Στη συνέχεια, με χαρτί ή βαμβάκι, αφαιρείται η μεγαλύτερη ποσότητα του προϊόντος που χρησιμοποιήθηκε και μαζί με αυτό οι ρύποι του δέρματος και τα υπολείμματα του μακιγιάζ. Η διαδικασία τερματίζεται όταν τα χαρτομάντηλα ή το βαμβάκι που χρησιμοποιούμε παραμένει καθαρό μετά την διαδικασία.

* **Προϊόντα καθαρισμού και συστατικά αυτών**

Ψυχρές κρέμες (cold creams).

Οι «cold creams» είναι από τα πρώτα καλλυντικά και αναφέρονται στην βιβλιογραφία από τον 2ο π.Χ. αιώνα. Το όνομά τους προέρχεται από το γεγονός ότι όταν απλώνονται στο δέρμα αφήνουν μια αίσθηση ψύχους, λόγω της εξάτμισης του νερού που περιέχουν. Η πρώτη από τις κρέμες αυτές, παρασκευάστηκε από κηρό μελισσών και ελαιόλαδο σε αναλογία (1:4) και ροδόνερο. Προσθέτοντας βόρακα αυξήθηκε η σταθερότητά τους. Με την πάροδο των χρόνων ο κηρός μελισσών αντικαταστάθηκε από άλλους κηρούς όπως Candelilla wax και το ελαιόλαδο από άλλα φυτικά και ζωικά έλαια, όπως αμυγδαλέλαιο, παραφινέλαιο και άλλες ελαιώδεις ουσίες. Τέλος με την προσθήκη, επιφανειοδραστικών, συντηρητικών, χρωμάτων και αρωμάτων εξασφαλίζεται η σταθερότητα, η ευχρηστότητα και η καλή εμφάνιση του προϊόντος.

Γαλακτώματα καθαρισμού.

Για την παρασκευή των γαλακτωμάτων χρησιμοποιούνται λιπαρά και υδατικά συστατικά. Παρασκευάζονται έτσι ώστε να απλώνονται εύκολα στην επιδερμίδα και να εισχωρούν λίγο βαθύτερα απ’ ότι οι κρέμες καθαρισμού (cold creams). Αφαιρούν ικανοποιητικά τον ρύπο, τα νεκρά κύτταρα του δέρματος χωρίς να το «τραβούν», αλλά η απομάκρυνση του μακιγιάζ με το γαλάκτωμα καθαρισμού παίρνει περισσότερο χρόνο απ’ αυτόν που απαιτούν οι κρέμες καθαρισμού. Μπορεί να είναι τύπου o/w ή w/o. Οι παράγοντες που επηρεάζουν τον τύπο των γαλακτωμάτων καθαρισμού είναι η αναλογία των δύο φάσεων – της υδατικής και της λιπαρής φάσης, η ποσότητα του σαπωνοποιημένου κηρού, τα συστατικά του προϊόντος και η θερμοκρασία. Όταν ένα γαλάκτωμα (o/w) απλώνεται στο δέρμα, σχεδόν πάντα γίνεται αναστροφή των φάσεων (w/o) όταν το νερό αρχίζει να εξατμίζεται. Ένα καλό γαλάκτωμα καθαρισμού πρέπει να έχει τις παρακάτω ιδιότητες.

1) Να μην περιορίζει την έκκριση του ιδρώτα και των σμηγματογόνων αδένων καθώς και την άδηλη αναπνοή του δέρματος.

2) Να δίνει στο δέρμα μία «μαλακή» (όχι λιπαρή) υφή.

3) Να καθαρίζει καλά το δέρμα και

4) Να είναι σταθερό στις μεταβολές θερμοκρασίας.

Όξινες κρέμες καθαρισμού ( Acid - containing cleansing creams)

Είναι γνωστό ότι το PH του δέρματος είναι όξινο και οι όξινες κρέμες καθαρισμού επιτρέπουν γρήγορη επάνοδο του δέρματος στο φυσιολογικό PH που είναι 4,5 – 6, απ’ ότι οι αλκαλικές. Σαν όξινα συστατικά στα καλλυντικά αυτά χρησιμοποιούνται συνήθως το κιτρικό και το γαλακτικό οξύ καθώς και ο χυμός του λεμονιού. Οι συνηθέστεροι χρησιμοποιούμενοι γαλακτωματοποιητές είναι η στεατική γλυκερίνη, η κητυλική και στεαρυλική αλκοόλη, οι φωσφορικοί και οι θειϊκοί εστέρες των λιπαρών αλκοολών.

Αφαιρούμενες με νερό κρέμες καθαρισμού (Wash-off cleansing creams).

Είναι καλλυντικά προϊόντα που μπορούν να απομακρύνονται εύκολα από το πρόσωπο με το πλύσιμο, πράγμα που δεν συμβαίνει με τις «cold creams» που απομακρύνονται δύσκολα. Για τη βελτίωση της ιδιότητας αυτής, μπορεί να χρησιμοποιηθούν διάφορα καθαριστικά (απορρυπαντικά) σαν μέρος του γαλακτωματοποιού συστήματος. Στις περιπτώσεις αυτές προτιμάται το Sodium cetyl sulfate επειδή είναι καλύτερος γαλακτωματοποιητής, δημιουργεί λιγότερο αφρό και είναι λιγότερο ερεθιστικό για το δέρμα. Τα καλλυντικά αυτά προϊόντα είναι συνήθως του τύπου w/o, όταν όμως απλωθούν στο δέρμα και προστεθεί με τα δάχτυλά μας νερό αναστρέφεται ο τύπος του και γίνεται o/w. Στην συνέχεια ξεπλένοντας το δέρμα του προσώπου με νερό παρασύρονται και οι υδατοδιαλυτές και οι λιποδιαλυτές ρυπαρές ουσίες. Στις περιπτώσεις όπου τα καλλυντικά αυτά προϊόντα είναι του τύπου o/w, τότε δουλεύονται χωρίς νερό μέχρι να σχηματισθεί αφρός και στη συνέχεια ξεπλένονται με νερό ή αφαιρούνται με βαμβάκι, χαρτομάντηλο ή σφουγγάρι.

Άλλα καθαριστικά προϊόντα δέρματος

Εκτός από τα προαναφερθέντα προϊόντα καθαρισμού του δέρματος που είναι συνήθως γαλακτωματοποιημένες κρέμες και λοσιόν τύπου o/w ή w/o χρησιμοποιούνται προϊόντα για περαιτέρω καθαρισμό του δέρματος που έχει κάποια προβλήματα.

Μη γαλακτωματοποιημένες λοσιόν

Είναι συνήθως απλά υδατικά ή υδατοαλκοολικά διαλύματα ηπίων καθαριστικών με ή χωρίς υγραντικό. Μπορεί όμως να περιέχουν και αντισηπτικές ουσίες όπως χλωρεξιδίνη, κετριμίδιο και προορίζονται για άτομα με λιπαρό ή ακνεϊκό δέρμα.

Καθαριστικές γέλες (Detergent gels)

Είναι πολύ διαδεδομένες τελευταία και προορίζονται για λιπαρά δέρματα. Η βάση των γελών είναι οι αιθυλενογλυκόλες.

#### Τονωτικά και στυπτικά καλλυντικά του δέρματος

Τα καλλυντικά αυτά προϊόντα έχουν σαν βασική ιδιότητα την σύσφιξη των πόρων του δέρματος. Χρησιμοποιούνται μετά την εφαρμογή και απομάκρυνση των προϊόντων καθαρισμού για να τονώσουν το δέρμα, να απομακρύνουν τα υπολείμματα των προϊόντων καθαρισμού, να κλείσουν τους πόρους, να διορθώσουν την λιπαρότητα της επιδερμίδας επαναφέροντας το φυσιολογικό pH σ’ αυτή και τέλος να εξαφανίσουν τις ρυτίδες που σχηματίζονται στο δέρμα όταν αυτό αρχίζει να χάνει την ελαστικότητά του. Τα προϊόντα της κατηγορίας αυτής έχουν και αντιϊδρωτικές ιδιότητες. Οι ουσίες που περιέχονται σ’ αυτά τα προϊόντα είναι α) Μεταλλικά άλατα οργανικών και ανόργανων οξέων, β) Οργανικά οξέα χαμηλού μοριακού βάρους, γ) κατώτερες αλκοόλες, δ) διάφορες βοηθητικές ουσίες και ε) φυτά και μέρη αυτών.

Οι διάφορες βοηθητικές ουσίες που χρησιμοποιούνται για την καλύτερη αποτελεσματικότητά τους είναι η μινθόλη, η καμφορά, η αλλαντοίνη που έχουν θεραπευτικές και απαλυντικές ιδιότητες, ιδιότητες για το δέρμα. Το αζουλένιο και τα παράγωγά του (δραστικά συστατικά του χαμομηλιού) καθώς και ορισμένα κατιονικά πολυμερή της κυτταρίνης, όπως το Quaternium – 19. Έχουν την ικανότητα να φρεσκάρουν και να δροσίζουν το δέρμα, να κλείνουν τους πόρους και να το προφυλάσσουν από μολύνσεις. Παλαιότερα χρησιμοποιείτο και το ροδόνερο λόγω της κατευναστικής ιδιότητας στους ερεθισμούς του δέρματος αλλά σήμερα δεν χρησιμοποιείται λόγω των αλλεργιών που προκαλεί. Τα φυτά ή μέρη φυτών που χρησιμοποιούνται στη τεχνολογία των καλλυντικών για την παρασκευή τονωτικών και στυπτικών λοσιόν είναι πολλά. Αντιπροσωπευτικά αναφέρονται το αγγούρι (cucumber) από τον καρπό της αγγουριάς (cucumber sativus L., η αμαμελίδα (Hamamelis) από τα ξηρά φύλλα του φυτού Hamamelis Virginiana L., το δενδρολίβανο (Rosemary) από τα άνθη ή τα φύλλα του φυτού Rosmarinus Officinalis L., το λεμόνι (Lemon) από τον καρπό της λεμονιάς (Citrus Limonium L.), το χαμομήλι (chamomile) από τα άνθη των φυτών (Marticaria Chamomilla L.) (Γερμανικό χαμομήλι) και (Anthemis Nobilis L.) (Ρωμαϊκό χαμομήλι). Οι δραστικές ουσίες, που υπάρχουν στα διάφορα μέρη των παραπάνω φυτών παραλαμβάνονται με ορισμένους τρόπους για το κάθε φυτό. Τα παρασκευάσματα μπορεί να είναι εγχύματα, αφεψήματα, βάμματα, εκχυλίσματα ή ακόμη και ο χυμός του κάθε καρπού.

Στυπτικές και τονωτικές λοσιόν.

Τα προϊόντα αυτά κυκλοφορούν στο εμπόριο με διάφορες ονομασίες όπως tonic lotions, skin fresheners, face lotions, skin tonics, toners κ.ά. Η εφαρμογή τους αποτελεί μέρος της περιποίησης του δέρματος και η χρήση τους συνιστάται να γίνεται μετά την εφαρμογή και αφαίρεση των προϊόντων καθαρισμού και πριν την τοποθέτηση μιας υδατικής κρέμας. Τα προϊόντα αυτά έχουν την ικανότητα να σφίγγουν το δέρμα, να συστέλλουν τους εκφορητικούς πόρους των σμηγματογόνων αδένων και να καταπολεμούν την λιπαρότητα και να εξισορροπούν τις εκκρίσεις. Ανάλογα με την παρουσία ή μη αλκοόλης, οι lotions διακρίνονται σε δύο κατηγορίες στις υδατικές και τις υδατοαλκοολικές. Ειδικά οι μαλακτικές δεν πρέπει να περιέχουν καθόλου αλκοόλη. Όταν προστίθεται αλκοόλη η περιεκτικότητά της δεν πρέπει να υπερβαίνει το 60%.

#### Κρέμες νύκτας και κρέμες για μάλαξη (Night and massage creams).

Τα καλλυντικά αυτά προϊόντα πρέπει να είναι παρασκευασμένα έτσι ώστε παραμένοντας στο δέρμα για αρκετές ώρες να διατηρούν τις ρεολογικές τους ιδιότητες, ακόμη και μετά από έντονη μάλαξη. Για το λόγο αυτό πρέπει να περιέχουν αρκετή ποσότητα ελαιώδους φάσης (να είναι κρέμες w/o) να απλώνονται εύκολα χωρίς να εξαφανίζονται αλλά και χωρίς να λερώνουν τα ρούχα. Επιπλέον να σχηματίζουν ένα συνεχές και αδιαπέραστο στρώμα, στην επιφάνεια του δέρματος έτσι ώστε να ελαττώνεται ο ρυθμός απώλειας νερού και να διατηρείται η επιδερμίδα απαλή και ελαστική. Τα συστατικά της ελαιώδους φάσης στις κρέμες αυτές είναι η βαζελίνη, το παραφινέλαιο η λανολίνη και διάφοροι κηροί. Λόγω της μεγάλης τους περιεκτικότητας σε ελαιώδη συστατικά, δεν απορροφώνται εύκολα, δρουν σαν λιπαντικό του δέρματος και είναι ιδανικές για την εφαρμογή μάλαξης (massage creams). Οι πρώτες κρέμες νύκτας, ήταν οι παραδοσιακές «cold creams» τύπου w/o. Με την πρόοδο της τεχνολογίας καλλυντικών χρησιμοποιούνται και κρέμες τύπου w/o και κρέμες τύπου w/o, γιατί η αποτελεσματικότητα του προϊόντος δεν εξαρτάται τόσο από την τύπο του γαλακτώματος, όσο από το σύνολο των συστατικών που περιέχει και την φύση του στρώματος που αφήνει πάνω στο δέρμα μετά την εφαρμογή της. Τα καλλυντικά της κατηγορίας αυτής κυκλοφορούν στο εμπόριο με διάφορες ονομασίες, οι κυριότερες απ’ αυτές είναι οι παρακάτω:

Κρέμες για μάλαξη (massage creams) των οποίων τα συστατικά και ο τρόπος δράσης αναφέρθηκαν παραπάνω.

Μαλακτικές κρέμες (emollient creams)

Είναι προϊόντα των οποίων τα συστατικά προσδίδουν στο δέρμα απαλότητα. Τα συστατικά που χρησιμοποιούνται σαν μαλακτικά μπορεί να είναι και υδατοδιαλυτά και λιποδιαλυτά. Οι πιο κοινές υδατοδιαλυτές μαλακτικές ουσίες είναι η γλυκερίνη, η σορβιτόλη, η προπυλενογλυκόλη και πολλά υδατοδιαλυτά παράγωγα λιπιδίων. Ενώ οι πιο κοινές λιποδιαλυτές μαλακτικές ουσίες είναι οι κηροί, φυτικά λίπη και έλαια, αλκυλεστέρες, λιπαρά οξέα και αλκοόλες, σιλικόνες κ.ά.

Θρεπτικές κρέμες (nourishing creams).

Παρ’ ότι ο όρος θρεπτικές κρέμες δεν είναι δόκιμος έχει επικρατήσει. Πράγματι οι κρέμες αυτές δεν συμβάλουν στη διατροφή του δέρματος, γιατί όπως είναι γνωστό η κεράτινη στιβάδα και τα νεκρά κερατινοποιημένα κύτταρά της απαγορεύουν την εισχώρηση ουσιών διότι διαφορετικά θα μετέβαλε την υφή του προϊόντος και από καλλυντικό θα χαρακτηριζόταν φαρμακευτικό. Οι κρέμες αυτές επιδρούν στους φυσιολογικούς επανορθωτικούς μηχανισμούς, επιδιώκοντας την άρση ή τη βελτίωση των αιτιών που προκάλεσαν τις βλάβες. Ο κατάλογος των ενεργών συστατικών είναι ατελείωτος και περιλαμβάνει το κολλαγόνο, ελαστίνη, βιταμίνες, πλακούντα, συστατικά θάλασσας κ.ά.

Ενυδατωτικές κρέμες (moisturizing creams).

Οι κρέμες αυτές περιέχουν διάφορες ενυδατωτικές ουσίες (moisturizers). Η ενυδάτωση του δέρματος θεωρείται η πιο σπουδαία ιδιότητα των καλλυντικών αυτών. Αυτό απορρέει από το γεγονός ότι το νερό είναι το συστατικό εκείνο που δίνει πλαστικότητα στα νεκρά κύτταρα της επιδερμίδας, με αποτέλεσμα το δέρμα να γίνεται λείο και μαλακό. Εάν το νερό απομακρυνθεί από την κεράτινη στοιβάδα με γρηγορότερο ρυθμό απ’ ότι προσλαμβάνεται από τις κατώτερες στοιβάδες της επιδερμίδας, το δέρμα αφυδατώνεται και χάνει την ελαστικότητά του. Εάν η περιεκτικότητα της κεράτινης στιβάδας σε νερό μειωθεί, σε ποσοστό κάτω από 10% που θεωρείται το ελάχιστο φυσιολογικό όριο, το δέρμα γίνεται τραχύ και πολλές φορές λεπιδωτό (αφυδατωμένο). Τα ελαιώδη συστατικά από μόνα τους δεν ξαναδίνουν στο δέρμα ελαστικότητα, γι’ αυτό είναι απαραίτητη η ενυδάτωσή του.

#### Κρέμες ημέρας (Day creams).

Είναι καλλυντικά προϊόντα που χρησιμοποιούνται κατά την διάρκεια της ημέρας για την προστασία του καθαρισμένου δέρματος. Σχηματίζουν ένα λεπτό σχεδόν αδιόρατο στρώμα, που δίνει στο δέρμα μία όχι λιπαρή όψη ώστε να μπορεί να χρησιμοποιηθεί εύκολα, οποιοδήποτε είδος μακιγιάζ πάνω από την κρέμα βάση. Κατατάσσονται σε δύο κατηγορίες, τις ταχέως απορροφούμενες κρέμες (Vanishing creams) και αυτές που χρησιμοποιούνται σαν βάση του μακιγιάζ (Foundation creams).

Ταχέως απορροφούμενες κρέμες (vanishing creams).

Οι κρέμες αυτές είναι συνήθως γαλακτώματα του τύπου (o/w), των οποίων τα σπουδαιότερα συστατικά της ελαιώδους φάσης είναι ελεύθερα λιπαρά οξέα και κυρίως το στεατικό οξύ. Χαρακτηριστικό τους είναι ότι απλώνονται εύκολα στο δέρμα, απορροφώνται γρήγορα και αφήνουν πάνω στο δέρμα ένα λεπτό σχεδόν αόρατο στρώμα, γι’ αυτό και ονομάζονται και «εξαφανιζόμενες κρέμες».

Κρέμες βάσης μακιγιάζ (foundation creams).

Οι κρέμες αυτές χρησιμοποιούνται πάντοτε, σαν βάση, κάτω από το μακιγιάζ και δημιουργούν πάνω στο δέρμα ένα ελαφρώς κολλώδες υπόστρωμα, που βοηθά στην προσκόλληση και την συγκράτησή του. Τα καλλυντικά αυτά προϊόντα περιέχουν διάφορες μαλακτικές και ενυδατωτικές ουσίες, οι οποίες εξασφαλίζουν την δημιουργία του κολλώδους υποστρώματος και συμβάλλουν στη διατήρηση της φυσιολογικής κατάστασης του δέρματος. Μπορεί επίσης να περιέχουν και αντιηλιακά φίλτρα με σκοπό την προστασία του δέρματος από τις βλαβερές επιδράσεις της ηλιακής ακτινοβολίας. Μπορεί να είναι άχρωμες ή χρωματισμένες (pigmented foundation creams) και κυκλοφορούν σε διάφορες καλλυντικοτεχνικές μορφές όπως κρέμες w/o, o/w, στερεές ή o/w υγρής μορφής ή και άνυδρες. Η περιεχόμενη χρωστική ανέρχεται σε ποσοστό 3-25%. Οι κρέμες με περιεκτικότητα σε χρωστικές 3-10% αποτελούν κατάλληλο υπόστρωμα για την τοποθέτηση προϊόντων μακιγιάζ. Πολλές φορές όμως, χρησιμοποιούνται και από μόνες τους για να προσδώσουν έναν απαλό χρωματισμό του προσώπου κατά την διάρκεια της ημέρας. Εάν περιέχουν υψηλότερα ποσοστά χρωστικών μπορούν και από μόνες τους να χρησιμοποιηθούν σαν f.d.t. Οι χρωστικές που χρησιμοποιούνται στις κρέμες αυτές είναι συνήθως ανόργανα πιγμέντα.

|  |
| --- |
| **Ανοικτά Ακαδημαϊκά Μαθήματα**  **Τεχνολογικό Εκπαιδευτικό Ίδρυμα Αθήνας** |
| **Τέλος Ενότητας** |
| **Χρηματοδότηση**   * Το παρόν εκπαιδευτικό υλικό έχει αναπτυχθεί στα πλαίσια του εκπαιδευτικού έργου του διδάσκοντα. * Το έργο «**Ανοικτά Ακαδημαϊκά Μαθήματα στο ΤΕΙ Αθήνας**» έχει χρηματοδοτήσει μόνο τη αναδιαμόρφωση του εκπαιδευτικού υλικού. * Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους. |

**Σημειώματα**

**Σημείωμα Αναφοράς**

Copyright ΤΕΙ Αθήνας, Βασιλική Κεφαλά, 2014. Βασιλική Κεφαλά. «Αισθητική προσώπου Ι (Θ). Ενότητα 3: Βασικά καλλυντικά προϊόντα». Έκδοση: 1.0. Αθήνα 2014. Διαθέσιμο από τη δικτυακή διεύθυνση: [ocp.teiath.gr](https://ocp.teiath.gr/).

**Σημείωμα Αδειοδότησης**

Το παρόν υλικό διατίθεται με τους όρους της άδειας χρήσης Creative Commons Αναφορά, Μη Εμπορική Χρήση Παρόμοια Διανομή 4.0 [1] ή μεταγενέστερη, Διεθνής Έκδοση. Εξαιρούνται τα αυτοτελή έργα τρίτων π.χ. φωτογραφίες, διαγράμματα κ.λ.π., τα οποία εμπεριέχονται σε αυτό και τα οποία αναφέρονται μαζί με τους όρους χρήσης τους στο «Σημείωμα Χρήσης Έργων Τρίτων».

[](file:///C:\Users\pantelis\Downloads\%5b1%5d%20http:\creativecommons.org\licenses\by)

[1] http://creativecommons.org/licenses/by-nc-sa/4.0/

Ως **Μη Εμπορική** ορίζεται η χρήση:

* που δεν περιλαμβάνει άμεσο ή έμμεσο οικονομικό όφελος από την χρήση του έργου, για το διανομέα του έργου και αδειοδόχο
* που δεν περιλαμβάνει οικονομική συναλλαγή ως προϋπόθεση για τη χρήση ή πρόσβαση στο έργο
* που δεν προσπορίζει στο διανομέα του έργου και αδειοδόχο έμμεσο οικονομικό όφελος (π.χ. διαφημίσεις) από την προβολή του έργου σε διαδικτυακό τόπο

Ο δικαιούχος μπορεί να παρέχει στον αδειοδόχο ξεχωριστή άδεια να χρησιμοποιεί το έργο για εμπορική χρήση, εφόσον αυτό του ζητηθεί.

**Διατήρηση Σημειωμάτων**

* Οποιαδήποτε αναπαραγωγή ή διασκευή του υλικού θα πρέπει να συμπεριλαμβάνει:
* το Σημείωμα Αναφοράς
* το Σημείωμα Αδειοδότησης
* τη δήλωση Διατήρησης Σημειωμάτων
* το Σημείωμα Χρήσης Έργων Τρίτων (εφόσον υπάρχει)

μαζί με τους συνοδευόμενους υπερσυνδέσμους.

**Επεξήγηση όρων χρήσης έργων τρίτων**

|  |  |
| --- | --- |
| © | Δεν επιτρέπεται η επαναχρησιμοποίηση του έργου, παρά μόνο εάν ζητηθεί εκ νέου άδεια από το δημιουργό. |
| διαθέσιμο με άδεια CC-BY | Επιτρέπεται η επαναχρησιμοποίηση του έργου και η δημιουργία παραγώγων αυτού με απλή αναφορά του δημιουργού. |
| διαθέσιμο με άδεια CC-BY-SA | Επιτρέπεται η επαναχρησιμοποίηση του έργου με αναφορά του δημιουργού, και διάθεση του έργου ή του παράγωγου αυτού με την ίδια άδεια. |
| διαθέσιμο με άδεια CC-BY-ND | Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η δημιουργία παραγώγων του έργου. |
| διαθέσιμο με άδεια CC-BY-NC | Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η εμπορική χρήση του έργου. |
| διαθέσιμο με άδεια CC-BY-NC-SA | Επιτρέπεται η επαναχρησιμοποίηση του έργου με αναφορά του δημιουργού και διάθεση του έργου ή του παράγωγου αυτού με την ίδια άδεια. Δεν επιτρέπεται η εμπορική χρήση του έργου. |
| διαθέσιμο με άδεια CC-BY-NC-ND | Επιτρέπεται η επαναχρησιμοποίηση του έργου με αναφορά του δημιουργού. Δεν επιτρέπεται η εμπορική χρήση του έργου και η δημιουργία παραγώγων του. |
| διαθέσιμο με άδεια CC0 Public Domain | Επιτρέπεται η επαναχρησιμοποίηση του έργου, η δημιουργία παραγώγων αυτού και η εμπορική του χρήση, χωρίς αναφορά του δημιουργού. |
| διαθέσιμο ως κοινό κτήμα | Επιτρέπεται η επαναχρησιμοποίηση του έργου, η δημιουργία παραγώγων αυτού και η εμπορική του χρήση, χωρίς αναφορά του δημιουργού. |
| χωρίς σήμανση | Συνήθως δεν επιτρέπεται η επαναχρησιμοποίηση του έργου. |

**Διατήρηση Σημειωμάτων**

* Οποιαδήποτε αναπαραγωγή ή διασκευή του υλικού θα πρέπει να συμπεριλαμβάνει:
* Το Σημείωμα Αναφοράς
* Το Σημείωμα Αδειοδότησης
* Τη δήλωση Διατήρησης Σημειωμάτων
* Το Σημείωμα Χρήσης Έργων Τρίτων (εφόσον υπάρχει) μαζί με τους συνοδευόμενους υπερσυνδέσμους.

**Σημείωμα Χρήσης Έργων Τρίτων**

Το Έργο αυτό κάνει χρήση του παρακάτω έργου:

Βασιλική Κεφαλά, Αισθητική προσώπου Ι, ISBN 960-90857-1-7-2005